Laat sy liefde jou lei: Jy = sy spesiaal geweefde mens! - www.bybelkennis.co.za
Wat 'n voorreg dat ons Skepper vir elkeen van ons 'n unieke patroon gebruik het toe Hy ons gemaak het en dat Hy ons volgens daardie spesiale patroon stekie vir stekie aanmekaar geweef. Daarna het Hy ons met verwagting in hierdie wêreld neergesit sodat ons iets van sy grootheid en liefde teenoor mekaar kon leef.
As ons met soveel sorg gemaak is, waar het dinge dan verkeerd geloop? Wanneer het die perfekte gemaakte mens se steke losgetrek? En waarom hang daar nou dikwels net toiings aan aan ons harte? Omdat die gebrokenheid van hierdie stukkende wêreld 'n manier het God se patroonmense uit mekaar te skeur! Ongehoorsaamheid, skuldgevoelens, seerkry, verwerping, bekommernis en 'n duisend ander dinge is alles instrumente in die hand van Satan wat hy inspan om van ons uitgetorringende mense te maak: Mense wat skeefgetrek en losgeskeur is … en daarom ongelukkig is. Maar, dank Vader, dat ons nie so hoef te bly nie! Dat die genade van God elkeen van ons weer … en weer oorweef.
Liewe mede-toiingmens, kom ons kniel maar net elke dag in groot dankbaarheid voor ons gróót Ontwerper-van-lewe in die wete dat elkeen van ons, ondanks alles, sy kosbare kunswerk bly.
Here Jesus, neem my losgeskeurde menswees en maak my heeltemal oor. Ja, maak my nuut in my liefde vir U. myself en ander.